text: আপনাদের হারানোর কী আছে? কালোদেরকে ট্রাম্প
  August 20th, 2016 at 11:09 am
  নিউইয়র্ক: নিজেকে ভোট দেয়ার জন্য কালো তথা আফ্রিকান বংশোদ্ভূত আমেরিকান ভোটারদের কাছে আবেদন জানিয়েছেন রিপাবলিকান প্রার্থী ডোনাল্ড ট্রাম্প। তাদেরকে উদ্দেশ্য করে শুক্রবার তিনি বলেছেন, 'আপনাদের হারানোর কী আছে?'
  মিশিগানের ডিমোনডেইল এলাকায় এক সমাবেশে ট্রাম্প বলেন, ডেমোক্রেটিক প্রার্থী হিলারি ক্লিনটনের নীতির কারণে আমেরিকায় সবচেয়ে বেশি ক্ষতিগ্রস্ত হবে যে সম্প্রদায়টি সেটা হচ্ছে আফ্রিকান আমেরিকানরা।
  ট্রাম্প বলেন, 'যদি হিলারির উদ্দেশ্য হয়ে থাকে আফ্রিকান বংশোদ্ভূত সম্প্রদায়ের উপর কষ্টের বোঝা চাপিয়ে দেয়া তবে তিনি ভালো করবেন না। এটা হবে একটা অবমাননাকর বিষয়।' ভালো ভবিষ্যত দেখতে চায় এমন সব আফ্রিকান বংশোদ্ভূতের প্রতিটি ভোট তাকে দেয়ার আবেদন করেন ট্রাম্প।
  তিনি বলেন, দেখুন আফ্রিকান আমেরিকান সম্প্রদায় ডেমোক্রেটিকদের শাসনামলে কত বেশি ভোগান্তির শিকার হয়েছে। এ সময় সমাবেশের লোকদের প্রতি প্রশ্ন রেখে ট্রাম্প বলেন, তার মতো নতুন কাউকে আনার চেষ্টার মধ্যে তাদের কী হারানোর আছে?
  কোটিপতি ব্যবসায়ী ট্রাম্প বলেন, 'আপনাদের স্কুলগুলো ভালো নয়। আপনারা দারিদ্রসীমার নিচে বাস করেন। আর কোন নরক আপনাদের হারানোর বাকি আছে।'
  আফ্রিকান বংশোদ্ভূত আমেরিকানরা বর্তমান প্রেসিডেন্ট বারাক ওবামাকে ভোট দিয়েছেন। এর আগে হিলারির স্বামী বিল ক্লিনটনকেও ভোট দিয়েছেন তারা। এবার তারা হিলারিকেই সমর্থন করছেন। তারা সব সময় ডেমোক্রেটদের পক্ষে আছেন।
  ২০১২ সালে রিপাবলিকান প্রার্থী মিট রমনি মাত্র ৬ ভাগ কালো ভোট পেয়েছেন। এখানেই ভয় ট্রাম্পের। বিভিন্ন জরিপে দেখা গেছে পর্যায়ক্রমে তার সমর্থন কমছে। ফলে কালোদের কিছু ভোট দিয়ে অন্তত হিলারির কাছে শোচনীয় হার এড়াতে চান তিনি। সূত্র: এনডিটিভি।